section_heading: Vojna karijera
paragraph_text: Josef Roth je rođen 12. listopada 1859. u Trstu. Pohađao je vojnu školu u St. Poltenu, te Terezijansku vojnu akademiju u Bečkom Novom Mjestu, nakon čega s činom poručnika služi u 21. bojnoj vojne policije. Od 1884. pohađa Vojnu akademiju u Beču, te nakon završetka iste služi najprije u 71. pješačkoj brigadi smještenoj u Rijeci, potom u 13. pješačkoj brigadi u Osijeku, te na kraju u stožeru XII. korpusa sa sjedištem u Hermannstadtu. U studenom 1889. promaknut je u satnika, dok se početkom 1890. vraća u Beč služeći u 13. pješačkoj diviziji, te nakon toga u ministarstvu rata. U studenom 1895. unaprijeđen je u čin bojnika, te je istodobno imenovan načelnikom stožera 12. pješačke divizije u Krakowu. Navedenu dužnost obnaša do 1897. kada postaje načelnikom stožera V. korpusa smještenog u Pressburgu. U svibnju iduće, 1898. godine, promaknut je u čin potpukovnika.